Shoprite: Christo Wiese gaan uittree | Netwerk24
Deur Nellie Brand-Jonker 15 November 2019 17:56
Christo Wiese (78) verlede Maandagoggend voor Shoprite-groep se jaarvergadering begin het. Hy is al 28 jaar voorsitter van die groep. Foto: Nellie Brand-Jonker
Hy is al 28 jaar voorsitter van die groep.
"Die direksie is van mening dat die volgende voorsitter van die groep in ooreenstemming met goeie korporatiewe bestuur onafhanklik moet wees," lui die verklaring.
Dit is 'n siening wat Wiese steun, word gesê.
Hy is nie onafhanklik nie omdat hy 'n groot belang in die maatskappy hou.
Dramatiese gebeure het verlede week in die Shoprite-groep afgespeel toe 'n baie groot persentasie van die gewone aandeelhouers in die groep teen Wiese se herverkiesing as direkteur gestem het.
Net sy spesiale stemaandele het verseker dat hy herverkies is. Hy is daarna ondanks groot teenkanting deur gewone aandeelhouers op die direksievergadering, wat ná die jaarvergadering plaasgevind het, tot voorsitter herverkies.
Twee dae daarna het die hoof- onafhanklike direkteur onverwags bedank. Ontleders meen dat dit met die gebeure verband hou.
Die Shoprite-groep sê in die verklaring dat sekere veranderinge aan die direksie onmiddellik op 15 November in werking tree. Dit behels onder meer dat dr. Anna Mokgokong as die hoof- onafhanklike direkteur en lid van die vergoedingskomitee aangestel word.
Pieter Engelbrecht, uitvoerende hoof van die groep, word ook tot die groep se nominasiekomitee as verteenwoordiger van die bestuur gekoöpteer.
"Die direksie het met 'n formele proses vir die hersamestelling van die direksie begin om die bestaande direksie met addisionele vaardighede en kundigheid aan te vul.
"Soos op die groep se onlangse jaarvergadering aangedui is, is opvolgbeplanning 'n sleutelprioriteit vir die direksie.
"Dit word beaam deur Wiese wat aangedui het dat hy van voorneme is om op die volgende jaarvergadering as voorsitter uit te tree."
Wiese het verlede week aan Netwerk24 gesê hy sal nog aanbly as 'n direkteur selfs al word 'n ander voorsitter verkies.